**Egeisk nakenfingergekko** er en av de fire gekkoartene som finnes i det europeiske middelhavsområdet.

Den blir opptil 10 cm lang inkludert halen. Tærne har ikke festeskiver, men har en karakteristisk knekk. Fargen varierer mye, men ryggen er som regel grå eller gråbrun med mørke V-formede tverrbånd. Buken er ofte gul eller oransje. Arten er ganske variabel, og er delt i minst 26 underarter. En artikkel fra 2018 foreslår å splitte *Mediodactylus kotschyi* i fem arter.

Leveområdene er som regel tørre med steiner og fjell i dagen. Den finnes på steiner i buskvegetasjon (*phrygana*), og på steinmurer, bygninger og fjellskrenter. Arten går sjelden inn i hus, men lever som regel nær bebyggelse i nordlige deler av utbredelsesområdet. I Israel og Jordan er den bare funnet på trestammer.

Egeisk nakenfingergekko er som regel nattaktiv, men kan også påtreffes på dagtid i de kjøligere årstidene. Arten kan være tallrik der den finnes, og lever ofte sammen med firfisler. I paringstiden lokker hanner og hunner på hverandre med gjentatte skrik. Etter paringen legger hunnen to egg under steiner eller i fjellsprekker. Ungene klekkes etter 11–18 uker, og blir kjønnsmodne etter to–tre år.

Arten er utbredt i Italia (Puglia og Basilicata), kyststrøkene i Albania, Kosovo (Prizren), Nord-Makedonia, Hellas inkludert Kreta og andre øyer, sørlige og østlige Bulgaria, Ukraina (bare sørlige Krim), det meste av Tyrkia, Kypros, Syria, Libanon, nordlige og sentrale deler av Israel og nordvestre Jordan. Egeisk nakenfingergekko finnes kanskje også i nordlige Irak og mer tvilsomt i nordvestre Iran ved Urmiasjøen. I Ungarn er arten innført av mennesker på to steder.

I litteraturen opptrer egeisk nakenfingergekko med mange vitenskapelige navn. Steindachner beskrev den som *Gymnodactylus kotschyi*, men arten er senere også blitt plassert i slektene *Cyrtodactylus* og *Tenuidactylys*. Det er nå enighet om at den tilhører gruppen *Mediodactylus*, men mange mener at denne gruppen står så nær *Cyrtopodion* at den bare kan regnes som en underslekt. Det vitenskapelige navnet blir i tilfelle *Cyrtopodion kotschyi*.

Litteratur
----------

* N. Arnold (2002). *A Field Guide to the Reptiles and Amphibians of Britain and Europe*. Illustrert av D. Ovenden (2 utg.). Collins. ISBN 978-0002199643.
* W. Böhme m.fl. (2008). «*Cyrtopodion kotschyi*». *IUCN 2010. IUCN Red List of Threatened Species. Version 2010.4*. Besøkt 20. april 2011.
* P. Kotsakiozi m.fl. (2018). «Multilocus phylogeny and coalescent species delimitation in Kotschy's gecko, *Mediodactylus kotschyi*: hidden diversity and cryptic species» (PDF). *Molecular Phylogenetics and Evolution*. 126: 177–187. ISSN 1055-7903. doi:10.1016/j.ympev.2018.03.022.

Eksterne lenker
---------------

* (en) *Egeisk nakenfingergekko* i Global Biodiversity Information Facility Rediger på Wikidata

* (en) *Egeisk nakenfingergekko* hos Fauna Europaea Rediger på Wikidata

* (en) *Egeisk nakenfingergekko* hos Reptile Database Rediger på Wikidata

* (en) *Egeisk nakenfingergekko* hos ITIS Rediger på Wikidata

* (en) *Egeisk nakenfingergekko* hos NCBI Rediger på Wikidata

* (en) *Kategori:Mediodactylus kotschyi* – bilder, video eller lyd på Wikimedia Commons Rediger på Wikidata

* (en) *Mediodactylus kotschyi* – galleri av bilder, video eller lyd på Wikimedia Commons Rediger på Wikidata

* *Cyrtopodion kotschyi* – detaljert informasjon på Wikispecies Rediger på Wikidata

En egeisk nakenfingergekko fra Israel er godt kamuflert på en trestamme
* Amphibians and Reptiles of Europe: *Mediodactylus kotschyi*